《峡州渡江入寺》
宋代·李复

雪暗离秦地，春归入楚邦。
平生怜匹马，将老渡长江。
解缆辞亭树，中流见寺窗。
舟人喜风色，略得寸心降。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。